S-58/2017

Mál þetta, sem þingfest var og dómtekið fimmtudaginn 4. maí sl., er höfðað með ákæru lögreglustjórans á Suðurlandi þann 10. mars sl., á hendur A-kk-þgf H-kk-þgf, til heimilis að Gullteigi 29, Reykjavík,

„fyrir umferðarlagabrot

með því að hafa, skömmu fyrir hádegi þriðjudaginn 6. desember 2016 ekið vörubifreiðinni RK-096 sviptur ökurétti ævilangt austur Suðurlandsveg rétt vestan við Litlu Kaffistofuna í sveitarfélaginu Ölfusi; með 3110 kg yfirþunga (42,3%) yfir leyfðri heildarþyngd vörubifreiðarinnar samkvæmt skráningarskírteini og óhæfur til að stjórna vörubifreiðinni örugglega vegna áhrifa amfetmíns [sic] og tetrahýdrókannabínóls.

Teljast brot ákærða varða við 1. mgr. 48. gr., 1. mgr., sbr. 2. mgr. 45. gr. a. og 76. gr. umferðarlaga nr. 50, 1987, sbr. 6. mgr. 10. gr., sbr. 17. gr. reglugerðar nr. 155/2007 um stærð og þyngd ökutækja með síðari breytingum, allt sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.“

Ákærði mætti ekki við þingfestingu málsins þrátt fyrir lögmæta birtingu ákæru þann 25. apríl sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu, kemur fram að amfetamín og tetrahýdrókannabínólsýra hafi fundist í þvagi ákærða. Þá hafi í blóði hans mælst amfetamín 185 ng/ml og tetrahýdrókannabínól 1,5 ng/ml. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði níu sinnum áður sætt refsingu. Þann 7. mars 2011 var ákærða gerð sekt meðal annars vegna ölvunaraksturs auk þess sem hann var sviptur ökurétti. Þann 14. nóvember sama ár var ákærða gert sekt vegna aksturs sviptur ökurétti. Þann 21. nóvember 2012 var ákærða gerð sekt, meðal annars vegna aksturs sviptur ökurétti. Þann 15. maí 2015 var ákærða gerð sekt meðal annars vegna aksturs undir áhrifum fíkniefna, auk þess sem hann var sviptur ökurétti. Þann 11. maí 2016, var ákærði dæmdur til fangelsisrefsingar vegna aksturs undir áhrifum fíkniefna og aksturs sviptur ökurétti, auk þess sem ákærði var sviptur ökurétti ævilangt. Þann 28. september sama ár var ákærða dæmdur hegningarauki við síðastgreindan dóm vegna aksturs undir áhrifum fíkniefna og aksturs sviptur ökurétti. Að öðru leyti hefur sakaferill ákærða ekki áhrif við ákvörðun refsingar í máli þessu.

Refsing ákærða er að virtum sakaferli hans hæfilega ákveðin fangelsi í fjóra mánuði. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að árétta ævilanga sviptingu ökuréttar ákærða.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 145.598 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A-kk-nf H-kk-nf, sæti fangelsi í fjóra mánuði.

Ákærði er sviptur ökurétti ævilangt.

Ákærði greiði allan sakarkostnað, 145.598 krónur.

S-kvk-nf I-kvk-nf.